Pablo Picasso, couke miano: Pablo Diego Jose Francisco de Paula Juan Nepomuceno Maria de los Remedios Cipriano de la Santisma Trinidad Ruiz Picasso – (ur. 25 października 1881 we Maladze we Hišpanije, um. 8 kwietnia 1973 we Mougins we Francyje) – uznowany jydnym s nojšumniejšych artystōw XX wieka. Bōu přede wšyjskym malyřym, nale zajmowou sie tyž řeźbōm, grafikōm a cyramikōm. Picasso a Georges Braque byli twōrcōma štrōmunga we malyrstwie mianowanygo kubizmym. Cerōm jygo je Paloma Picasso. Uod roku 1907 Picasso pod ajnflusym Paula Cézannea a štuki iberyjskij a afrikańskij začōn twōrče ekšperymynta s geōmetryzacyjōm a uproščyniym mustra, kere douy počōntek kubizma ("Panny s Avignon", "Portret Gertrudy Stein"). W drugym časie po cuzamynarbajtowaniu s Georgesym Brakym wykryštolizowauy sie prawidua analitiš-, hermetiš- a syntetiškubizma. Za breweryjo kubizma miyńōno bywo prymiera binawerka "Parady" do libretta Jean Cocteau, do kerygo muzyka naškryflou Erik Satie, a binynbild zaplaniyrowou Picasso. Wystawiōny ôstou we 1917 roku bez "Balety Ruske" Sjergieja Djagilewa.